MTÜ Eesti Pimedate Liit (EPL) juhatuse koosoleku protokoll nr 26-4

Kuupäev ja koht: 13. august 2026, Zoom 
Koosolekut juhatas juhatuse esimees Jakob Rosin.
Koosolekut protokollis tegevjuht Mari Sepp.
Koosolekul osalesid Zoomi kaudu EPL-i juhatuse esimees Jakob Rosin, liikmed Elisabeth Egel, Priit Kasepalu, Anneli Lõhmus, Monica Lõvi ja Tiina Tamm.
Puudus Ago Kivilo.
Koosolekul osales 6 juhatuse liiget 7st. Seega oli koosolek otsustusvõimeline. 
Koosolekust võttis osa tegevjuht Mari Sepp. 
Koosolek algas kell 11.30 ja lõppes kell 12.45.

Koosoleku päevakord:

1. Tegevus ajavahemikus 2. juuni – 13. august 2026
2. Kiviküla kinnistute ärajäänud tehing ja edasine areng
3. Laki Auto OÜ-ga edasise tegevuse kinnitamine
4. Eesti Puuetega Inimeste Koja üldkoosoleku otsuste kohta seisukohtade kinnitamine
5. Kirjad ja info
Juhatus kinnitas koosoleku päevakorra.

Päevakorrapunkt nr 1
Tegevus ajavahemikus 2. juuni – 13. august 2026
2. juunil toimus EPL-i juhatuse koosolek.
2. juunil osales Jakob Rosin Riigikogu kultuurikomisjoni istungil, kus arutati rahvaraamatukogu seaduse eelnõu. Ta rõhutas üleriigilise laenutusplatvormi Minu Raamatukogu (MIRKO) ligipääsetavuse puudusi, pimedate raamatukogu teenuste järjepidevust ning vajadust kaasata EPL seaduste ettevalmistamisse varem ja otse.
3. juunil toimus EPL-i üldkoosolek ning arengukava 2027–2031 arutelu.
8. juunil osales Jakob Rosin Euroopa standardeid käsitlenud Euroopa Pimedate Liidu veebiseminaril. Seminar keskendus sellele, kuidas pimedate ja vaegnägijate organisatsioonid saavad standardimises osaleda ja ligipääsetavusnõuete kujundamist mõjutada.
10. juunil osalesid Jakob Rosin ja Mari Sepp juhtkoerateenuse mudeli arutelul. 23. juunil koostas Jakob Rosin arutelu põhjal Sotsiaalministeeriumile tööversiooni, mis käsitleb vajaduse hindamist, juhtkoerameeskonna ettevalmistamist, järelteenuseid, kvaliteedinõudeid ja vastutust.
17. juunil osales Jakob Rosin integratsiooni- ja rehabilitatsioonireformi arutelul. Ta tõi esile vajaduse säilitada nägemispuudespetsiifiline rehabilitatsioonikompetents ja teenused, mida tervishoiuteenuse tavapärane mudel ei kata.
15.–21. juunil osales Jakob Rosin Horvaatias Euroopa Pimedate Liidu liikmesorganisatsioonide juhtide kohtumisel ning Horvaatia Pimedate Liidu 85. aastapäeva tähistamisel.
22. juunil osales Jakob Rosin Euroopa Pimedate Liidu juhatuse erakorralisel koosolekul.
26. juunil osales Jakob Rosin Euroopa Komisjoni Euroopa ligipääsetavuse akti mitteametliku eksperdirühma esimesel kohtumisel.
30. juunil osales Jakob Rosin abivahendite ja meditsiiniseadmete reformi eelnõu tutvustaval infotunnil. Kohtumise materjalid andsid aluse EPL-i juulikuisele põhjalikule tagasisidele.
1. juulil toimus kohtumine Tallinn, Laki 7b üürnikuga, kus osalesid EPLi poolt Jakob Rosin, Mari Sepp ja advokaat Kaire Sepper, Laki Auto OÜ poolt juhatuse liige Sven Valdmaa ja tema esindaja Alar Salu. Kohtumise teema oli maksetähtaja ületanud arvete tasumine.
6. juulil kohtus Jakob Rosin SK ID Solutions AS-i tootearenduse esindajaga, et arutada Smart-ID ligipääsetavust.
7. juulil andis Jakob Rosin Sotsiaalministeeriumile tagasisidet tulevase Euroopa puudega inimese kaardi ja parkimiskaardi punktkirja paigutuse kohta.
13. juulil edastas Jakob Rosin Sotsiaalministeeriumile abivahendite ja meditsiiniseadmete reformi eelnõu EPL-i ja MTÜ Jumalalaegas põhjaliku tagasiside.
15. juulil osales Jakob Rosin Horizon Europe'i ligipääsetava audiovisuaalse ja kultuurisisu projekti arutelul.
15. juulil nõustas Mari Sepp Altos Teed OÜ projektijuhti taktiilsete kivide paigaldamise osas.
30. juulil osales Jakob Rosin Sotsiaalministeeriumi tellitud uuringu intervjuul, mis käsitles meelepuudega laste rehabilitatsiooni. Ta andis sisendit nägemispuudega laste vajaduste ja rehabilitatsiooniteenuse korralduse kohta.
5. augustil koostas Jakob Rosin tagasiside toodete ja teenuste ligipääsetavuse seaduse muutmise eelnõule.
11. augustil osales Jakob Rosin Eesti Puuetega Inimeste Koja juhatuse koosolekul.
12. augustil osales Jakob Rosin abivahendite ja meditsiiniseadmete reformi arutelul.
13. augustil toimus EPL-i juhatuse koosolek.


Päevakorrapunkt nr 2
Kiviküla kinnistute ärajäänud tehing ja edasine areng 
3. juunil 2026 otsustas EPL-i üldkoosolek müüa EPL-ile kuuluvad Kiviküla Roosi tee 9 ja Puhkebaasi kinnistud (katastritunnustega 67401:006:1480 ja 67401:006:1490) enampakkumise võitjale Hanno Kiigele hinnaga 361 000 eurot.
Juhatus arutas:
Alates 5. juunist võimaldati ostjal kinnistutega kohapeal põhjalikult tutvuda. EPL koostas ja edastas notaribüroole kõik tehinguks vajalikud andmed. Tehing pidi toimuma 5. augustil 2026.
3. augustil teatas Hanno Kiik e-kirjas, et loobub ostust. Ta põhjendas otsust viimase aja majandus- ja julgeolekukeskkonna arengutega, mille tõttu lükkab ta suuremad investeeringud edasi.
Juhatus otsustas:
Avaldada Kiviküla kinnistute müügikuulutus hinnaga 380 000 eurot kinnisvaraportaalis ning korraldada huvilistele eelregistreerimisega tutvumispäev.

Päevakorrapunkt nr 3
Laki Auto OÜ-ga edasise tegevuse kinnitamine
Juhatus arutas:
Laki Auto OÜ-l on tekkinud võlgnevus üüri- ja kommunaalarvete tasumisel. Lepingute lõpetamisel tekkis pooltevaheline vaidlus, mis puudutab kolme Laki Auto OÜ-ga lõpetatud üürilepingu alusel tehtud investeeringute hüvitamist. Pärast lepingute lõppemist sõlmis EPL 5. juulil nelja varasema Laki Auto OÜ allüürnikuga üürilepingud.
Kehtima jäid Laki Auto OÜ-ga 900 m² suuruse poe-, lao- ja kontoripinna üürileping ning S. V. Ärigrupp OÜ-ga sõlmitud hoonestusõiguse leping.
Kuna läbirääkimised võlgnikuga on kestnud alates aprillist ning ei ole olnud tõhusad, peeti vajalikuks saada ülevaade kõigi lepingute alusel tehtud investeeringutest.
Juhatus otsustas:
Arutada advokaat Kaire Sepperiga Laki Auto OÜ ja S. V. Ärigrupp OÜ lepinguid hõlmava investeeringute auditi vajalikkust. Mari Sepp koostab ja saadab juhatuse nimel päringu.
Pärast advokaadi arvamuse saamist otsustab juhatus, kas ja kuidas Laki Auto OÜ ja S. V. Ärigrupp OÜ lepingute alusel tehtud investeeringuid tõendavate arvete audit korraldada.

Päevakorrapunkt nr 4
Eesti Puuetega Inimeste Koja üldkoosoleku otsuste kohta seisukohtade kinnitamine
Eesti Puuetega Inimeste Koja (EPIKoja) üldkoosolek toimub 18.–19. augustil 2026 Värska sanatooriumis. EPL-i esindab sellel Tiina Tamm.
Juhatus arutas:
Üldkoosolekul otsustatakse EPIKoja põhikirja muudatus, millega laiendataks koja eesmärki puudega inimeste huvikaitselt ka krooniliste haigustega inimeste huvikaitsele. Juhatus leidis, et muudatus hajutaks koja fookust ning suurendaks konkurentsi juba väheneva riikliku rahastuse pärast.
Juhatus otsustas:
Hääletada EPIKoja eesmärgi laiendamise vastu.
Päevakorrapunkt nr 5
Kirjad ja info
1. Pimekurtide osalemine Põhjamaade konverentsil.
Põhjamaade komitee pakkus rahastust Eesti esindaja osalemiseks 15.–17. septembril toimuval Põhjamaade pimekurtide konverentsil. Selgus, et EPIKoja liige Eesti Pimekurtide Tugiliit ei soovinud üritusel osaleda. Peale otsinguid ei leitud kahjuks ka teisi soovijaid.
2. INVOCAVA projektis osalemine
Läti ettevõte Digimedia tegi EPL-ile koostööettepaneku projektis INVOCAVA, mille eesmärk on arendada tehisaru abil eesti- ja lätikeelset kirjeldustõlget ning subtiitreid. Ettevõte oli esmalt pöördunud Euroopa Pimedate Liidu poole, kes soovitas teha koostööd Balti riikide pimedate liitudega. EPL vajab enne osalemisotsuse tegemist selgust töömahu, tasu, oodatavate tulemuste, vastutuse ja õiguste jaotuse kohta. Jakob Rosin kogub Digimedialt täpsustused ja saadab seejärel info juhatusele.
3. Tallinn, Laki 7b uued üürilepingud
4. mail 2026 teatas Laki Auto OÜ, et soovib alates 5. juulist 2026 lõpetada Laki 7b hoone üürilepingud nr 85, 87 ja 89. Lõpetatud lepingute alusel tagastati EPL-ile 1589 m² pinda. Laki Auto OÜ oli sõlminud nendel pindadel lepingud viie juriidilise isikuga, kes soovisid sõlmida uued üürilepingud otse EPL-iga. EPL on sõlminud neli üürilepingut, ühe üürnikuga on lepingu sõlmimine pooleli.
4. Tunnustuse „Aasta tegu“ statuudi muudatus
28. aprillil otsustas juhatus muuta tunnustuse „Aasta tegu“ statuuti. Muudetud statuut on avaldatud EPL-i kodulehel ning lisatud protokollile lisana nr 1.

